У КАБІНЕЦЕ дырэктара пачуў пра сямейную дынастыю педагогаў Пішчовых. Паўвека таму пасля заканчэння Магілёўскага педвучылішча маладая пара прыехала настаўнічаць у Татарку. Атрымалі жыллё ў двухкватэрным доме. Таццяна Іосіфаўна вучыла ў пачатковых класах, а Уладзімір Мікалаевіч вёў урокі фізкультуры, а потым узначаліў сельвыканкам. Арганізаваў моладзь на ўпарадкаванне стадыёна. Футбольныя матчы, спартыўныя спаборніцтвы, розныя ўрачыстасці і цяпер праводзяцца на ім. Тут накачваў мускулы выпускнік сярэдняй школы Іван Усніч. Ён паспяхова закончыў ваенна-паветраную акадэмію імя Юрыя Гагарына і ўзначаліў кафедру ў Харкаўскім вышэйшым ваенным авіяцыйным вучылішчы. Выпускнік школы Васіль Калядка стаў заслужаным урачом БССР, а Людміла Казючыц – адна з вядучых актрыс Беларускага дзяржаўнага акадэмічнага музычнага тэатра.